Bărbatul cu organul sexual amputat de medici a câștigat procesul. Daune de 250.000 de euro
Un bărbat din Buzău care s-a judecat ani de zile cu spitalul județean din localitate, după ce medicii i-au amputat organul sexual, a câștigat acum procesul. Urmează ca statul să îi plătească daune morale în valoare de 250.000 euro.
Inițial, bărbatul ceruse dublu. Bărbatul, care are acum 62 de ani spune că în urmă aproape 10 ani a trăit drama vieții lui. În noiembrie 2014 s-a internat la Spitalul Județean din Buzău pentru un atac cerebral. Medicii au constatat atunci că are și probleme diabetice, din cauza cărora ar fi apărut mai multe probleme la sistemul urologic.
O sondă urinară care ar fi fost montată greșit a generat rapid o infecție a organelor genitale, așa că după câteva zile, medicii au fost nevoiți să amputeze penisul bărbatului.
Omul, fost cadru militar, i-a acuzat atunci pe medici de neglijență. Dacă ar fi acționat la timp nu s-ar fi ajuns la un asemenea deznodământ, a susținut bărbatul, la acea vreme. Au urmat ani de procese, şi între timp... faptele s-au prescris. Aşa că niciun medic nu este oficial tras la răspundere.
Inițial, omul a cerut 500 de mii de euro daune morale, susținând că i-a fost afectată sănătatea și viața de cuplu.
Acum, magistrații Curții de Apel au decis ca bărbatul să primească 250.000 de euro daune morale. Decizia este definitivă.